HRVATSKA PRAVNA DRŽAVA ZAPOČELA DJELOVATI UHIĆENJEM GRAFITERA?

Fascinantna je brzina kojom je hrvatska policija uhitila Filipa Draču,

čovjeka osumnjičenog za šaranje simbola radničkog pokreta na Tuđmanov

spomenik, a sve uz punu kooperativnost doušnički raspoloženih građana

i huškački raspoloženih medija.

Ovaj nevjerojatno hrabri čin represivnog aparata vraća vjeru u

efikasnost države i javnih institucija.

Takvu brzinu i hrabrost nismo do sada vidjeli u Hrvatskoj, unatoč

očitim i najtežim povredama zakona u ratu i poraću, privatizaciji,

deložacijama, lopovlucima na štetu javnog interesa a ni nakon rušenja

spomenika antifašizmu – o čemu postoje brojne fotografije i dokumenti

sa dobro poznatim osumnjičenicima.

Ova brzina i hrabrost policije i njihovih dojavnika, mogla bi biti

poticaj i tradicionalno inertnom pravosuđu da se momentalno dubinski

reformira te ekspresno i to na najveću moguću kaznu višegodišnjeg

zatvora osudi jednog grafitera.

Pokazalo se da država može kad hoće, a ima li ičeg bitnijeg od čuvanja

uspomene na Prvog hrvatskog predsjednika?

Znamo koliko se ta uspomena aktivno čuva održavanjem demokratskih

vrijednosti i uspješnog gospodarskog sustava kakvog nam je Tuđman

ostavio u nasljedstvo, bezrezervnim zalaganjem za pravnu i socijalnu

jednakost svih članova hrvatskog društva a ne samo 200 obitelji,

dosljednim poštivanjem Ustava i zakona jednakih za sve, kao i

nemilosrdnim progonom korupcije …

Ipak začuđuje, iako je Hrvatska već preplavljena krajnje rugalačkim

spomenicima Prvom hrvatskom predsjedniku, da autori tih spomenika nisu

nikad bili kazneno gonjeni.

Podsjećanje sitnim grafitom da je Tuđman nekad bio i dio borbe za

bolji svijet, očito evocira najdublje komplekse hrvatskog društva i

destruira pažljivo građeno poricanje temeljnih vrijednosti ove države.

Svakako je bolje osuditi mladog, zabludjelog čovjeka koji je smetnuo s

uma da je u Hrvatskoj jednima dozvoljeno bez posljedica postavljati

eksploziv na središnji trg u glavnom gradu ili, recimo, nekažnjeno

prijetiti ubojstvom plinskim bocama u jednoj od najfrekventnijih

gradskih prometnica ili kititi gradove fašističkim simbolima (o

otimanju naše javne imovine da ne govorimo), a drugima nije dozvoljeno

ni crtanje sasvim legalnih simbola “na tuđoj stvari”.

Zato do daljnjega, svim hrvatskim filipima želimo puno sreće u nekim

novim domovinama.

Dragan Markovina, predsjednik Nove ljevice